Knud Erik Kirkegaard (KF), 2002-03-12:
I lighed med andre ordførere vil jeg også godt starte med at sige tak både til statsministeren og indenrigs- og sundhedsministeren for de besvarelser, der er blevet givet på regeringens vegne her i dag.
Besvarelserne taler for sig selv - taler og forklarer, at det er en sag, som regeringen er meget omhyggelig i sin varetagelse af.
Man sørger for at få de relevante fakta på bordet, man får truffet de rigtige beslutninger, man har sat Farum Kommune under administration.
Man behandler sagen med meget stor alvor, og det er altså også en alvorlig sag.
Det er en alvorlig sag for borgerne i Farum, som kan blive udsat for skattestigninger på et grundlag, som er helt urimeligt i forhold til, hvordan situationen burde have været i Farum.
Det er en alvorlig sag også for medlemmerne af byrådet i Farum, og så er det i øvrigt en alvorlig sag for alle de mennesker over det ganske land, som sætter meget stor pris på det kommunale selvstyre.
Der kunne komme nogle følgeslutninger af problemstillingen her gående i retningen af, at når der er et eller andet galt i Farum, må vi have truffet nogle dispositioner, så må vi have ændret retstilstanden for alle kommuner i landet, og det ville være helt urimeligt, hvis sagen i Farum skulle få den konsekvens. Der skal handles på baggrund af det, der er foregået i Farum.
Det kan der ikke herske nogen form for tvivl om.
Men der skal ikke handles i panik.
Først skal man analysere, hvad der rent faktisk har fundet sted, man skal analysere, hvad baggrunden er for, at det, der har fundet sted, rent faktisk kunne finde sted.
Der er en række ting, der skal undersøges og undersøges grundigt, og når det er på plads, skal man naturligvis træffe beslutninger om, hvilke konsekvenser der skal drages af begivenhedsforløbet.
Altså først analysere og undersøge, derefter drage konsekvensen - ikke omvendt.
Nu ligger der i hvert fald i den ene af teksterne til forespørgslerne her, hvor vi jo behandler to samtidig, lidt
drilleri,
tror jeg nok, hvor man bruger formuleringen, at Farum har været betragtet som en liberalistisk mønsterkommune.
Det er vel især en eller anden form for drilleri over for partiet Venstre.
Det er ikke min afdeling.
Men jeg vil da godt give udtryk for, at selv om der helt givetvis er meget, der er gået helt forkert i Farum, er der altså også nogle kommunale opgaver, der er løst på fortræffelig vis i Farum.
Det er der mange der har gjort opmærksom på - også den tidligere regering.
Her tænker jeg ikke mindst på den indsats, der er gjort for integration af flygtninge/indvandrere i Farum Kommune.
Her har andre kommuner kunnet lære meget.
Det er også, hvordan man i Farum har draget omsorg for, at ledige kom i beskæftigelse, hvordan man fik aktiveret eksempelvis kontanthjælpsmodtagere, og der er heller ingen tvivl om, at det, man der har gjort i Farum, også har været til inspiration for en række andre af landets kommuner.
Der stilles jo en række krav til driften af en kommune, men i hovedtræk er det vel, at selvfølgelig skal en kommune overholde landets love.
En kommune skal have orden i økonomien, der skal være en balance mellem de skattefinansierede udgifter på den ene side og på den anden side kommunens skatteindtægter, og hvad der ellers er af indtægter f.eks. fra de generelle tilskud.
Denne balance skal være til stede, og så skal man også derudover sørge for, at man har en rimelig likviditet. Hvis vi ser på forholdene i Farum, ja, så er der meget, der tyder på, at reglerne ikke har været fulgt, at lovgivningen ikke har været fulgt, at der er - og det er vist endda diplomatisk sagt - uorden i økonomien, og der er i hvert fald en katastrofal mangel på likviditet, hvor man slet ikke lever op til de regler, der er gældende for, hvor mange penge man skal have i kassen.
Det er tilsyneladende situationen, og det siger sig selv, at vi i Folketinget har et rimeligt krav på at få undersøgt nøje, hvad der rent faktisk er foregået i Farum Kommune.
Og der er så sat en række undersøgelser i gang, bagmandspolitiet er inde i billedet, tilsynsrådet er inde i billedet, Indenrigsministeriet følger udviklingen meget, meget nøje, hvortil kommer de undersøgelser, som bliver sat i værk på Farum Kommunes eget initiativ.
Det har været formuleret mange gange på den måde, at hver en sten skal vendes, det er blevet brugt så mange gange,
at man næsten kan blive træt af den formulering
, men meningen er jo god nok.
Vi skal have fuldstændig kortlagt, hvad der rent faktisk er sket i Farum.
Når det så er tilfældet, så skal vi i gang med at analysere, hvad det så er, vi muligvis skal træffe af foranstaltninger her fra Folketingets side for at forhindre, at noget tilsvarende kan ske igen i en anden kommune.
Det er jo dybt utilfredsstillende, at vi har et system med tilsynsmyndigheder, men i realiteten var det jo dagbladet B.T., der fik sat skub i det hele. Hvis dagbladet B.T. ikke var begyndt at skrive deres artikler, så havde situationen i dag i Farum vel været, at man blot havde kørt videre som hidtil.
Jeg mener ikke, det kan være tilfredsstillende for Folketinget, med al mulig respekt for den frie og demokratiske presse, som har deres opgave at løse, ganske klart, at tilsynet med kommunerne skal varetages af dagbladet B.T. eller af andre.
Vi må have et system med tilsyn, der kan gribe ind, når der er et eller andet, der kører skævt, som det er sket i Farum.
Vi skal nok også have overvejet, om der skal ske ændringer i de regler, der ligger i styrelsesloven om, hvordan et flertal i en kommunalbestyrelse kan suspendere en borgmester.
Nu sker det formentlig i Farum, efter hvad der er optræk til lige nu,
men jeg synes nok, det er en overvejelse værd, om de regler nu også er helt, som de skal være, eller om der skal være bedre muligheder for, at flertallet i en kommunalbestyrelse kan gribe ind, hvis der er en borgmester, der kører helt ud ad tangenten.
Er der noget omkring revisionen, kommunalbestyrelsens adgang til revisionsrapporter, der skal endevendes, hvad med tilsynsrådet?
Der har regeringen jo givet udtryk for, at man vil fremsætte ny lovgivning omkring de kommunale tilsynsråd, og det er også noget, der skal vurderes i lyset af begivenhederne i Farum, og man må vel også vurdere, om den administrative praksis, der er i Indenrigsministeriet, også er fuldt tilstrækkeligt i forhold til at håndtere sådanne problemer, som der er opstået i Farum.
Men som sagt, først skal vi undersøge, derefter skal vi drage konsekvensen og ikke omvendt.
Og jeg kan sige på Det Konservative Folkepartis vegne, at vi bakker fuldt ud op om den linje, som regeringen har anlagt i den sag.
Vi er helt trygge ved den måde, som indenrigs- og sundhedsministeren griber tingene an på, men dermed er sagen ikke slut.
På et tidspunkt skal vi som folketing ind og vurdere, hvad der skal ske af regelændringer, simpelt hen for at undgå at noget tilsvarende kan ske fremover.